b"\n_START_ARTICLE_\nGermanske-SS Norge\n_START_PARAGRAPH_\nGermanske SS Norge var en norsk avdeling innen Germanske-SS, ikke-tyske SS-grupper i det tyskokkuperte Europa under andre verdenskrig 1939\xe2\x80\x931945. Avdelingen var formelt en underavdeling av det norske nazistpartiet Nasjonal samling (NS), men i realiteten var den en del av det nasjonalsosialistiske Tysklands milit\xc3\xa6r- og ordensvesen Schutzstaffel (SS). Germanske SS Norge ble opprettet 21. juli 1942. Som sentrale nordmenn bak denne etableringen regnes Jonas Lie og Sverre Riisn\xc3\xa6s, selv om den m\xc3\xa5 sees som et rent tysk foretak.\n_START_SECTION_\nLedelse\n_START_PARAGRAPH_\nDen \xc3\xb8verste ledelsen av alle germanske SS-avdelingene rundt i de okkuperte landene ble utf\xc3\xb8rt fra SS' hovedkontor i Tyskland. Lokalt ble Germanske SS Norge f\xc3\xb8rst ledet av SS-Obersturmf\xc3\xbchrer Beyermann og som stabsleder var SS-Hauptsturmf\xc3\xbchrer Olaf T. Lindvig fra august 1942 til april 1943. Fra 1943 til februar 1945 fungerte Leif Myklebust Schj\xc3\xb8ren (1901\xe2\x80\x931968) som stabsleder. Jonas Lie var mot slutten av krigen leder for avdelingen, i tillegg til hans oppgaver i regjeringen som politiminister._NEWLINE_SS st\xc3\xb8ttet og kontrollerte organisasjonen gjennom Germanische Leitstelle i Oslo, som hadde ansvar for det \xc2\xabgermanske arbeidet\xc2\xbb i Norge._NEWLINE_Redakt\xc3\xb8r for organisasjonens avis Germaneren var f\xc3\xb8rst Egil Holst Torkildsen, de siste krigsm\xc3\xa5nedene hadde Per Pedersen Tj\xc3\xb8stland dette vervet. Hans S. Jacobsen fungerte en tid som redakt\xc3\xb8r i forbindelse med oppstarten."